b'\n_START_ARTICLE_\nZavditu\n_START_SECTION_\nMladost\n_START_PARAGRAPH_\nZavditu je bila najmlaj\xc5\xa1a h\xc4\x8di negu\xc5\xa1a negastija Menelika II. \xc5\xa0oanskega. Njena mati Vojzero (gospa) Abe\xc4\x8di Bajan je bila \xc5\xa1oanska plemkinja. Zavditu se je rodila kmalu po tem, ko je njen o\xc4\x8de spektakularno pobegnil iz ujetni\xc5\xa1tva v Magdali. Mati Abe\xc4\x8di je umrla, ko je bila Zavditu \xc5\xa1e zelo mlada, tako da jo je prete\xc5\xbeno vzgajal njen o\xc4\x8de. Menelik se je kasneje leta 1883 poro\xc4\x8dil z itego Taitu Betul in s cesarico nista imela otrok. Zavditu je imela starej\xc5\xa1o polsestro Vojzero \xc5\xa0oo Regado Menelikovo (1867-1897), mater alga vora\xc4\x8da Lid\xc5\xbea Jasuja Menelika Mihaela, njegovega morebitnega prestolonaslednika, starej\xc5\xa1ega polbrata abeta-hoja (princa) Asfava Vosena Menelika, rojen 1873, umrl v zgodnjem otro\xc5\xa1tvu leta 1888, polbrata Lid\xc5\xbea Menelika. Njen spa\xc4\x8den mlaj\xc5\xa1i polbrat, rojen 1882 ni pre\xc5\xbeivel. Najbli\xc5\xbee je bila Meneliku prav Zavditu in dobro se je razumela tudi s kru\xc5\xa1no materjo cesarico Taitu._NEWLINE_26. oktobra 1882 se je Zavditu v Borumedi poro\xc4\x8dila z rasom Areom Selassiejem Johanesom, drugim sinom in naslednikom hatseja Johanesa IV. Poroka je bila politi\xc4\x8dna, za katero so se dogovorili, ko se je Menelik strinjal z uklonitvijo Johanesovemu vladanju. Johanes in Menelik sta kasneje spet pri\xc5\xa1la v spor, in Menelik se je uprl Johanesovemu vladanju. Zavditu v tem zakonu ni imela otrok, njen mo\xc5\xbe pa je imel sina z drugo \xc5\xbeensko. Ko je njen mo\xc5\xbe leta 1888 umrl, se je vrnila na o\xc4\x8detov dvor. Navkljub sovra\xc5\xbenostim med Menelikom in Johanesom je Zavditu vseskozi ohranjala dobre odnose z obema._NEWLINE_28. januarja 1891 se je v Entotu na novo poro\xc4\x8dila z ded\xc5\xbeasma\xc4\x8dem in vag\xc5\xa1umom Gvangulom Zegejem, s katerim je imela h\xc4\x8der, ki je umrla novembra 1895 v starosti \xc5\xa1tirih let._NEWLINE_Leta 1894 se je poro\xc4\x8dila v tretje z ded\xc5\xbeasma\xc4\x8dem Vubejem Atnafom Segadom in lo\xc4\x8dila leta 1900._NEWLINE_Aprila 1900 se je v Adis Abebi \xc5\xa1e \xc4\x8detrti\xc4\x8d poro\xc4\x8dila z rasom Gugso Velejem. Gugsa Vele je bil sin rasa Veleja Bitula, brata cesarice Taitu. Poroka z ne\xc4\x8dakom kru\xc5\xa1ne matere je \xc5\xa1e utrdila njune medsebojne vezi. Njen zakon z Gugso Velejem je bil z razliko od predhodnih sre\xc4\x8den. Vendar je tudi njuna h\xc4\x8di, rojena leta 1906, umrla.\n_START_SECTION_\nVzpon\n_START_PARAGRAPH_\nMenelik je v tem \xc4\x8dasu zmagoval in \xc5\xa1iril ozemlje kraljevine \xc5\xa0oe, Johanes IV. pa se je branil pred sudanskimi mahdisti. Ti so z italijansko in britansko podporo za\xc4\x8deli nov napad proti Etiopiji. V bitki pri Metemi leta 1889 je Johanes IV. padel. Novi hatse je na podlagi njegove oporoke postal Menelik II 3. novembra 1889. Leta 1909 so za Menelikovega naslednika imenovali njegovega vnuka Lid\xc5\xbea Jasuja. Po Menelikovi smrti leta 1913 sta nekaj \xc4\x8dasa vladala vdova Taitu in Jasu. Jasu je menil, da bi lahko Zavditu nemesto njega zavladala. Zaradi tega jo je skupaj z mo\xc5\xbeem izgnal na de\xc5\xbeelo._NEWLINE_Jasuja so uradno proglasili za cesarja Jasuja V., vendar so se kmalu za\xc4\x8dele te\xc5\xbeave. V kriti\xc4\x8dnem obdobju pred izbruhom 1. svetovne vojne se je nagibal na stran Nem\xc4\x8dije, Avstro-Ogrske in Tur\xc4\x8dije. \xc4\x8ce bi te sile izgubile vojno z Britanci, Francozi in Italijani, bi Etiopijo dokon\xc4\x8dno razdelili. Zaradi tak\xc5\xa1ne nevarne politike je izbruhnil vsesplo\xc5\xa1en upor. Jasu je nasprotoval tudi plemstvu zaradi njenih razli\xc4\x8dnih dejavnosti. Poleg tega ga je imela cerkev na sumu, da je bil naklonjen muslimanom. Tako ga nikoli niso uradno okronali. Po nekaj te\xc5\xbeavnih letih so ga odstranili z oblasti. V prestolnico so pozvali Zavditu. 27. septembra 1916 sta dr\xc5\xbeavni zbor in etiopska tevahedska pravoslavna cerkev uradno odstavila Jasuja. Zavditu je postala nigiste negasti, prva in edina kraljica kraljev v zgodovini Etiopije._NEWLINE_V za\xc4\x8detku Zavditu ni smela vladati. Namesto nje so za regenta postavili Rasa Tafarija Makonena. O\xc4\x8detu vdani general Fitavrari Hapte Giorgis Dinagde je postal vrhovni poveljnik vojske. Rasa Tafarija so tudi proglasili za njenega naslednika, saj nobena od njenih dveh h\xc4\x8dera ni pre\xc5\xbeivela otro\xc5\xa1tva. Leta 1928 je neuspel poskus odstavitve Rasa Tafarija z oblasti in Zavditu so prisilili, da je prepustila krono njemu.\n_START_SECTION_\nPoliti\xc4\x8dno spletkarjenje\n_START_PARAGRAPH_\nV splo\xc5\xa1nem je nazadnja\xc5\xa1ko etiopsko plemstvo podpiralo Zavditu. Manj je bilo navdu\xc5\xa1eno nad mnogimi njenimi sorodniki. Njena kru\xc5\xa1na mati in teta njenega mo\xc5\xbea vdova Taitu se je po Menelikovi smrti sicer umaknila iz prestolnice, vendar ji \xc5\xa1e vedno niso zaupali zaradi njenega, \xc5\xa1e od prej znanega nepotizma. Da bi zajezilo njen vpliv, je plemstvo poslalo njenega ne\xc4\x8daka, Zavditinega mo\xc5\xbea Gugso Veleja, za guvernerja dale\xc4\x8d stran in je zapustil dvor. \xc4\x8ceprav je bila ta poteza namenjena Taitu in ne Zavditu, se je Zavditu razjezila. Imela je tudi slabo vest, ker je prevzela oblast Lid\xc5\xbea Jasuja, saj je o\xc4\x8de \xc5\xbeelel, da bi ga nasledil on. Verjela je, da je bila odstavitev Jasuja nujna, ker pa je zelo spo\xc5\xa1tovala svojega o\xc4\x8deta, je bila zaradi tega nesre\xc4\x8dna. Lo\xc4\x8ditev od mo\xc5\xbea in njena krivda zaradi Jasujevega strmoglavljenja sta ji kot cesarici grenila \xc5\xbeivljenje. S\xc4\x8dasoma se je oddaljila od dr\xc5\xbeavni\xc5\xa1kih dol\xc5\xbenosti in se umikala v svet postov in molitev. Tafari Makonen pa je na dvoru pridobival na mo\xc4\x8di in vplivu.\n_START_SECTION_\nVojna proti Lid\xc5\xbeu Jasuju\n_START_PARAGRAPH_\nZgodnje obdobje Zavditinega vladanja je ozna\xc4\x8dila vojna proti Lid\xc5\xbeu Jasuju, ki je u\xc5\xa1el iz ujetni\xc5\xa1tva. S pomo\xc4\x8djo svojega o\xc4\x8deta negu\xc5\xa1a Mihaela Volo\xc5\xa1kega, mo\xc4\x8dnega vodje s severa, je Li Jasu hotel ponovno priti do krone. Njegovega o\xc4\x8deta so na koncu ujeli, Jasu pa je pobegnil v pokrajino Afar na sever dr\xc5\xbeave. Kasneje ga je ujel ded\xc5\xbeasma\xc4\x8d Gugsa Araja, sin Zavditinega prvega mo\xc5\xbea z drugo \xc5\xbeensko. Arajeva nekdanja kru\xc5\xa1na mati mu je zaradi tega podarila naziv rasa. Poleg tega so mu ponudili roko princese Je\xc5\xa1a\xc5\xa1evork Jilme, ne\xc4\x8dakinje Tafarija Makonena.\n_START_SECTION_\nVzpon Rasa Tafarija Makonena\n_START_PARAGRAPH_\nVrzel med Zavditu in njenim naslednikom se je vse bolj ve\xc4\x8dala. Tafari je hotel vpeljati spremembe in verjel, da se mora Etiopija odpreti svetu, \xc4\x8de \xc5\xbeeli pre\xc5\xbeiveti. V njegovih prizadevanjih ga je podpiralo mnogo mladih plemi\xc4\x8dev. Zavditu je bila nazadnja\xc5\xa1ka in je verjela v ohranitev etiopske tradicije. Pri tem ji je bila v mo\xc4\x8dno oporo cerkev. Vse bolj je prepu\xc5\xa1\xc4\x8dala vladanje Tafariju. Pod Tafarijevim vodstvom je Etiopija leta 1923 vstopila v Dru\xc5\xa1tvo narodov in ukinila su\xc5\xbeenjstvo. Zavditu je bila zaposlena z verskimi dejavnostmi, kot je na primer gradnja \xc5\xa1tevilnih pomembnih cerkva._NEWLINE_Leta 1928 so se Tafarijevim prenovitvam neuspe\xc5\xa1no uprli in Zavditu mu je bila primorana prepu\xc5\xa1\xc4\x8dati oblast. Ve\xc4\x8dkrat so ga posku\xc5\xa1ali odpustiti, vendar zmeraj neuspe\xc5\xa1no. Leta 1930 je Gugsa Vele vodil upor proti njemu, vendar ga je posodobljena etiopska vojska 28. februarja v bitki pri Ankimu premagala.\n_START_SECTION_\nSmrt in nasledstvo\n_START_PARAGRAPH_\nDva dni po Gugsa Velejevi smrti v bitki je cesarica Zavditu umrla. Danes vemo, da je bolehala za sladkorno beleznijo in, da je bila zelo bolna. V splo\xc5\xa1nem pa ne sogla\xc5\xa1ajo ali je bolezen povzro\xc4\x8dila njeno smrt. Po nekaterih virih je umrla zaradi \xc5\xa1oka in \xc5\xbealosti zaradi mo\xc5\xbeeve smrti, drugi pa temu nasprotujejo, \xc4\x8de\xc5\xa1, da je pred njeno nenadno smrtjo niso obvestili o izzidu bitke. Veliko je bilo tudi namigovanj, da so jo njen naslednik Haile Selassie in njegovi podporniki preprosto zastrupili. Polemike o tem trajajo \xc5\xa1e danes._NEWLINE_Negu\xc5\xa1a Rasa Tafarija Makonena so na Makedinem prestolu kot Haileja Selassieja I. okronali 2. novembra 1930.'